ຂ່າວສານ
ຮ່ວມແຮງຮ່ວມໃຈ, ເປັນຈິດໜຶ່ງໃຈດຽວກັນໃນກຸ່ມກ້ອນມະຫາສາມັກຄີທົ່ວປວງຊົນທັງຊາດ
ວັນບຸນມະຫາສາມັກຄີທົ່ວປວງຊົນທັງຊາດ ພວມດຳເນີນຢູ່ເຂດຊຸມຊົນແຫ່ງຕ່າງໆໃນຂອບເຂດທົ່ວປະເທດ ເຊິ່ງກົງກັບໂອກາດສະເຫຼີມສະຫຼອງວັນສ້າງຕັ້ງແນວໂຮມປະເທດຊາດ ຫວຽດນາມ ເອກະພາບ - ວັນມູນເຊື້ອຂອງແນວໂຮມປະເທດຊາດ ຫວຽດນາມ. ນີ້ແມ່ນການເຄື່ອນໄຫວທີ່ມີຄວາມໝາຍອັນຍິ່ງໃຫຍ່ໃນຄວາມມານະພະຍາຍາມສືບຕໍ່ເພີ່ມພູນຄູນສ້າງມູນເຊື້ອມະຫາສາມັກຄີທົ່ວປວງຊົນທັງຊາດອັນລ້ຳຄ່າຂອງຊາດ ຫວຽດນາມ. ໃນສະພາບການປັດຈຸບັນ, ກຸ່ມກ້ອນມະຫາສາມັກຄີທົ່ວປວງຊົນທັງຊາດ ສືບຕໍ່ໄດ້ຮັບການເສີມຂະຫຍາຍໃນລະດັບສູງ, ສ້າງກຳລັງແຮງເພື່ອໃຫ້ ຫວຽດນາມ ສືບຕໍ່ປະຕິບັດເປົ້າໝາຍຄວບຄູ່ ທັງປ້ອງກັນ, ຕ້ານໂລກລະບາດ, ທັງພັດທະນາເສດຖະກິດ, ປ່ຽນແປງໃໝ່ ແລະ ເຊື່ອມໂຍງເຂົ້າກັບສາກົນ.
ທ່ານເລຂາທິການໃຫຍ່ ຫງວຽນຝູຈ້ອງ ເຂົ້າຮ່ວມວັນບຸນມະຫາສາມັກຄີທົ່ວປວງຊົນທັງຊາດ ຢູ່ ຕາແສງ ອຽນເສີ ເມືອງ ຮ່ວາຍດຶກ
ທ່ານເລຂາທິການໃຫຍ່ ຄະນະບໍລິຫານງານສູນກາງພັກ ກອມມູນິດ ຫວຽດນາມ ຫງວຽນຝູຈ້ອງ ເຄີຍຢືນຢັນວ່າ: “ຍັງບໍ່ທັນມີເວລາໃດ ທີ່ ປະເທດ ຫວຽດນາມ ມີພາລະກິດທີ່ໃຫຍ່ຫຼວງ, ກຳລັງບົ່ມຊ້ອນ, ທີ່ຕັ້ງບົດບາດ ແລະ ອິດທິພົນຊື່ສຽງສາກົນ ຄືໃນປັດຈຸບັນ”. ບັນດາຜົນງານນັ້ນແມ່ນໝາກຜົນຂອງການສຸມກຳລັງປະດິດຄິດສ້າງ, ແມ່ນໝາກຜົນຂອງຄວາມມານະພະຍາຍາມ, ການສູ້ຊົນອົດທົນຢ່າງບໍ່ຢຸດຢັ້ງຂອງທົ່ວພັກ, ທົ່ວປວງຊົນ, ທົ່ວກອງທັບ ຫວຽດນາມ, ຂອງກຳລັງແຮງຂອງກຸ່ມກ້ອນມະຫາສາມັກຄີທົ່ວປວງຊົນທັງຊາດ ພາຍໃຕ້ການນຳພາຂອງ ພັກກອມມູນິດ ຫວຽດນາມ ແລະ ຊາຍຄາລວມຂອງແນວໂຮມປະເທດຊາດ ຫວຽດນາມ.
ບົດບາດຂອງແນວໂຮມປະເທດຊາດ ຫວຽດນາມ ແລະ ອົງການຈັດຕັ້ງມະຫາຊົນໃນກຸ່ມກ້ອນມະຫາສາມັກຄີທົ່ວປວງຊົນທັງຊາດ ສືບຕໍ່ຢັ້ງຢືນ ແລະ ຍົກສູງຂຶ້ນໃນຊີວິດການເມືອງ - ສັງຄົມຂອງປະເທດຊາດໃນປັດຈຸບັນ. ສາຍພົວພັນສະໜິດແໜ້ນລະຫວ່າງ ແນວໂຮມປະເທດຊາດ ແລະ ອົງການການຈັດຕັ້ງມະຫາຊົນ ກັບ ປະຊາຊົນທຸກຊັ້ນວັນນະ ນັບມື້ນັບໄດ້ຮັບການປັບປຸງ, ເພີ່ມທະວີ ແລະ ເສີມຂະຫຍາຍ. ແນວທາງ, ແຜນນະໂຍບາຍຂອງພັກ, ຂອງລັດ ຫວຽດນາມ ກ່ຽວກັບຄວາມສາມັກຄີທົ່ວປວງຊົນທັງຊາດ ກໍນັບມື້ນັບໄດ້ສ້າງໃຫ້ສົມບູນແບບ ແລະ ໄດ້ຫັນເປັນລະບອບລະບຽບການໂດຍຜ່ານນະໂຍບາຍ ແລະ ກົດໝາຍສະບັບຕ່າງໆ. ປະຊາຊົນທຸກຊັ້ນວັນນະ ໄດ້ຮ່ວມແຮງ, ຮ່ວມໃຈພ້ອມກັບ ພັກ, ລັດ ຜ່ານຜ່າຄວາມຫຍຸ້ງຍາກ, ສິ່ງທ້າທາຍ, ຮັກສາສະຖຽນລະພາບດ້ານການເມືອງ, ພັດທະນາເສດຖະກິດ - ສັງຄົມ, ຮັບປະກັນການປ້ອງກັນຊາດ, ປ້ອງກັນຄວາມສະຫງົບ, ຍົກສູງຊີວິດການເປັນຢູ່ຂອງປະຊາຊົນ ແລະ ຍົກສູງທີ່ຕັ້ງບົດບາດຂອງ ຫວຽດນາມ ບົນເວທີສາກົນ. ແນວໂຮມປະເທດຊາດ ຫວຽດນາມ ໄດ້ ແລະ ພວມສືບທອດ, ເສີມຂະຫຍາຍມູນເຊື້ອອັນສະຫງ່າງາມຂອງແນວໂຮມປະເທດຊາດ ຫວຽດນາມ ເອກະພາບ, ປະກອບສ່ວນຢ່າງໃຫຍ່ຫຼວງເຂົ້າໃນການສ້າງຄວາມເຫັນດີເຫັນພ້ອມໃນໝູ່ປະຊາຊົນທຸກຊັ້ນວັນນະ; ໂຄສະນາເຜີຍແຜ່, ປຸກລະດົມປະຊາຊົນເສີມຂະຫຍາຍສິດເປັນເຈົ້າ, ປະຕິບັດແນວທາງ, ແຜນນະໂຍບາຍຂອງພັກ, ນະໂຍບາຍ, ກົດໝາຍຂອງລັດ ໃນການສ້າງ ແລະ ພັດທະນາປະເທດຊາດຢ່າງວ່ອງໄວ ແລະ ຍືນຍົງ. ຂະບວນການແຂ່ງຂັນຮັກຊາດ, ບັ້ນຂົນຂວາຍສັງຄົມໃນວົງກວ້າງ ໂດຍແນວໂຮມປະເທດຊາດ ແລະ ອົງການຈັດຕັ້ງສະມາຊິກປຸກລະດົມ ກໍນັບມື້ນັບເຂົ້າສູ່ຊີວິດ ແລະ ໄດ້ຮັບການຕອບສະໜອງຢ່າງຕັ້ງໜ້າຈາກປະຊາຊົນທຸກຊັ້ນວັນນະ.
ພິເສດ ບັນດາຂະບວນການ, ການຂົນຂວາຍໂດຍແນວໂຮມປະເທດຊາດ ຫວຽດນາມລິເລີ່ມ ມີຄຸນປະໂຫຍດຢ່າງແທດຈິງ, ສ້າງການສະຫນິດຕິດພັນປະຊາຄົມໃນການກໍ່ສ້າງບ້ານເກີດເມືອງນອນ, ສ້າງສາປະເທດຊາດ. ພິເສດ ໃນຊ່ວງເວລາເກີດໂລກລະບາດໂຄວິດ -19 ຜັນແປສັບສົນໃນທົ່ວໂລກ ແລະຢູ່ ຫວຽດນາມແຕ່ປີ 2020 ມາຮອດປະຈຸບັນ, ປະຊາຊົນ ຫວຽດນາມ ໄດ້ມີຄວາມສາມັກຄີກັນ, ເປັນຈິດຫນຶ່ງໃຈດຽວໃນກຸ່ມກ້ອນມະຫາສາມັກຄີທົ່ວປວງຊົນທັງຊາດ, ປະຕິບັດ “ການຕ້ານໂລກລະບາດຄືຕ້ານສັດຕູ” ເພື່ອຍູ້ໂລກລະບາດໃຫ້ຖອຍໄປ, ຮັກສາສຸຂະພາບຂອງປະຊາຊົນ ແລະ ນຳການຜະລິດກັບຄືນສູ່ສະພາບເປັນປົກກະຕິ, ປະຕິບັດເປົ້າໝາຍຄວບຄູ່ໂດຍໄດ້ຮັບການຕີລາຄາສູງຈາກສາກົນ.
ປະຊາຊົນບັນດາເຜົ່າ ຢູ່ ແຂວງ ເຊີນລາ ສາມັກຄີກັນເພື່ອພັດທະນາຢ່າງກົມກຽວ, ມີຄວາມຜາສຸກ.
ໃນສະພາບການໃຫມ່, ພັກກອມມູນິດ ຫວຽດນາມສືບຕໍ່ຢັ້ງຢືນ: ມະຫາສາມັກຄີທົ່ວປວງຊົນທັງຊາດ ແມ່ນແນວທາງຍຸດທະສາດຂອງການປະຕິວັດ ຫວຽດນາມ, ແມ່ນກຳລັງຫນູນ ແລະແຫລ່ງກຳລັງອັນໃຫຍ່ຫລວງໃນການສ້າງສາ ແລະປົກປັກຮັກສາປະເທດຊາດ. ເພື່ອປະຕິບັດເສັ້ນທາງກ້າວຂຶ້ນສັງຄົມນິຍົມ ແລະ ເປົ້າໝາຍ “ປະຊາຊົນຮັ່ງມີ, ປະເທດຊາດເຂັ້ມແຂງ, ປະຊາທິປະໄຕ ແລະ ສີວິໄລ” ຢ່າງມີໄຊ ແລະ ສຳເລັດຜົນ, ພັກ ສືບຕໍ່ເສີມຂະຫຍາຍກຳລັງແຮງມະຫາສາມັກຄີທົ່ວປວງຊົນທັງຊາດ, ເຈດຈຳນົງ ແລະກຳລັງປະດິດຄິດສ້າງຂອງຊາວ ຫວຽດນາມໃນທຸກຂົງເຂດຂອງຊີວິດສັງຄົມດ້ວຍຫລາຍມາດຕະການ.
ທຸກແຜນນະໂຍບາຍ, ແນວທາງຂອງພັກ, ນະໂຍບາຍ, ກົດໝາຍຂອງລັດ ລ້ວນແຕ່ເພື່ອຜົນປະໂຫຍດຂອງປະຊາຊົນ. ພັກ ກໍ່ສືບຕໍ່ ຫັນບັນດາທັດສະນະ,ແນວທາງ, ແຜນນະໂຍບາຍ, ນະໂຍບາຍຂອງພັກ ກ່ຽວກັບມະຫາສາມັກຄີທົ່ວປວງຊົນທັງຊາດໃຫ້ເປັນລະອຽດ ແລະປະກົດຜົນເປັນຈິງ, ສ້າງສຳເລັດ ແລະ ປະຕິບັດບັນດາກົນໄກ, ນະໂຍບາຍຢ່າງມີປະສິດທິຜົນ ເພື່ອເສີມຂະຫຍາຍບົດບາດຂອງປະຊາຊົນໃນການຕັດສິນຫລາຍບັນຫາໃຫຍ່ຂອງປະເທດຊາດ,ຮັບປະກັນສິດອຳນາດລັດແມ່ນຂຶ້ນກັບປະຊາຊົນ, ໂດຍປະຊາຊົນ, ເພື່ອປະຊາຊົນ, ສ້າງຄວາມເຫັນດີເຫັນພ້ອມໃນສັງຄົມ ແລະ ປະກອບສ່ວນຕັ້ງຫນ້າເຂົ້າໃນວຽກງານກໍ່ສ້າງພັກ, ອຳນາດການປົກຄອງໃຫ້ປອດໃສໝັ້ນຄົງເຂັ້ມແຂງ; ສ້າງ, ປັບປຸງການພົວພັນອັນສະຫນິດແຫນ້ນລະຫວ່າງ ພັກ, ລັດ ກັບປະຊາຊົນໃນວິວັດການພັດທະນາປະເທດຊາດ.
ເພື່ອປັບປຸງກຸ່ມກ້ອນມະຫາສາມັກຄີທົ່ວປວງຊົນທັງຊາດ, ພັກ ສືບຕໍ່ສ້າງສຳເລັດກົນໄກ,ນະໂຍບາຍ, ຮັບປະກັນໃຫ້ມີຄວາມສະເຫມີພາບລະຫວ່າງບັນດາເຜົ່າ, ເຄົາລົບ, ສາມັກຄີ, ແກ້ໄຂການພົວພັນລະຫວ່າງບັນດາເຜົ່າໃຫ້ມີຄວາມກົມກຽວ, ຊ່ວຍກັນ ພ້ອມກັນພັດທະນາ. ສືບຕໍ່ປ່ຽນໃຫມ່ວິທີການນຳພາຂອງພັກໃນພາລະກິດກຸ່ມກ້ອນມະຫາສາມັກຄີທົ່ວປວງຊົນທັງຊາດ.
ພັກສືບຕໍ່ເສີມຂະຫຍາຍສິດເປັນເຈົ້າ,ຈິດໃຈສາມັກຄີ, ກຳລັງປະດິດຄິດສ້າງຂອງປະຊາຊົນໃນກິດຈະການປ່ຽນແປງໃຫມ່ປະເທດຊາດ ຢ່າງຄົບຊຸດ,ຮອບດ້ານ, ປ່ຽນໃຫມ່ວິທີການ, ມາດຕະການ, ວິທີການເຮັດວຽກ, ຍົກສູງຄຸນນະພາບການເຄື່ອນໄຫວຂອງບັນດາອົງການຈັດຕັ້ງ, ສຳນັກງານໃນລະບົບການເມືອງເພື່ອປະຕິບັດບັນດາເນື້ອໃນ, ຫນ້າທີ່ ກ່ຽວກັບການເສີມຂະຫຍາຍກຳລັງແຮງມະຫາສາມັກຄີທົ່ວປວງຊົນທັງຊາດໃນເສັ້ນທາງກ້າວຂຶ້ນສັງຄົມນິຍົມຢູ່ ຫວຽດນາມ ຢ່າງມີປະສິດທິຜົນ.
(ແຫຼ່ງຄັດຈາກ VOV)